**ПРЕДЛОГ**

**ПЛАН РАДА**

**KОМОРЕ ЗДРАВСТВЕНИХ УСТАНОВА СРБИЈЕ ЗА 2014. ГОДИНУ**

План рада Коморе здравствених установа Србије дефинише њене најзначајније задатке у 2014. години, у складу са надлежностима утврђеним законом и Статутом Коморе. У реализацији планираних задатака, Комора ће се руководити потребом да у систему здравствене заштите, путем партнерског односа са Министарством здравља и Републичким фондом за здравствено осигурање, адекватно и доследно заступа интересе здравствених установа, а у циљу ефикасније и квалитетније здравствене заштите.

План рада садржи преглед планираних приоритетних и редовних активности Коморе, њених органа и радних тела и истовремено представља програмску оријентацију Коморе и њене Стручне службе.

I ПРИОРИТЕТНЕ АКТИВНОСТИ КОМОРЕ И ЊЕНИХ ОРГАНА

1. Учешће у реформи система здравствене заштите у Србији

Уверена да реформа здравственог система треба да обезбеди доступну, ефикасну и квалитетну здравствену заштиту, усаглашену са постојећим материјалним могућностима државе, Комора ће својим аргументованим предлозима и сугестијама активно учествовати у побољшању закона и других прописа који регулишу област здравствене заштите, посебно оних који се односе на:

* капацитете здравствених установа како би се максимално ускладили са потребама корисника здравствене заштите,
* прецизније утврђивање поделе рада на истом и различитим нивоима здравствене заштите, у складу са кадровским и материјалним капацитетима,
* стандарде и нормативе у вези са пружањем здравствених услуга,
* усклађивање утврђених права на здравствену заштиту са реалним могућностима обезбеђивања финансијских средстава,
* планирање и занављање кадра у здравственим установама,
* утврђивање потреба за набавком медицинске опреме, у складу са профилом здравствених установа и кадровском оспособљеношћу,
* поједностављење неопходних евиденција и извештаја.

Делујући на остваривању постављених циљева реформе система здравствене заштите у Србији, Комора ће и даље унапређивати сарадњу са Министарством здравља, Републичким фондом за здравствено осигурање, Здравственим саветом Републике Србије и другим релевантним институцијама у Републици.

**2. Финансирање и уговарање здравствене заштите**

Оцењујући да досадашњи начин финансирања здравствене заштите није био стабилан и стимулативан, да утврђена права на здравствену заштиту осигураних лица нису била у корелацији са расположивим средствима за остваривање тих права, Комора ће подржавати успостављање система финансирања здравствене заштите који ће поћи од здравствених потреба грађана, приоритета у задовољавању тих потреба, а такође и од реалних могућности обезбеђивања финансијских средстава.

У циљу унапређења рада и економике пословања здравствених установа, Комора ће настојати да се у сарадњи са Републичким фондом за здравствено осигурање побољшају критеријуми за уговарање са даваоцима здравствених услуга.

С обзиром да се у овој години планира наставак активности на постепеном увођењу потпуно новог начина финансирања (ДСГ), који захтева и нови начин планирања и извештавања у здравственим установама, Комора ће са Републичким фондом за здравствено осигурање и Институтом за јавно здравље Србије “Др Милан Јовановић – Батут”, радити на дефинисању садржине и форме планова здравствених установа, тако да они задовоље и интерне и екстерне потребе.

Комора ће се ангажовати и на изналажењу решења за нагомилане проблеме здравствених установа – дугова према добављачима из ранијег периода, пре преласка на нови систем финансирања.

3. Финансијско пословање здравствених установа Србије

Комора ће пратити и анализирати финансијско пословање здравствених установа по свим изворима финансирања, територијалној организованости, нивоима здравствене заштите, наменама, трошковима и финансијским резултатима и на основу расположивих података, сачињавати компаративне анализе.

Комора ће, на основу извршених анализа, информација и сагледавања других релевантних показатеља финансијског положаја здравствених установа, благовремено предузимати одговарајуће мере и предлагати адекватна решења у правцу побољшања финансијског положаја здравствених установа.

4. Радно-правни статус запослених у здравственим установама и колективно уговарање

Комора ће наставити да прати и анализира утицај појединих закона и подзаконских аката (Закона о раду, Закона о безбедности и здрављу на раду, Закона о платама, Уредбе о коефицијентима и др.) као и колективних уговора на радно правни статус запослених у здравственим установама и с тим у вези, по потреби, иницирати њихове одговарајуће измене.

**5. Издавачка делатност и информисање**

Часопис **''Здравствена заштита''** који Комора издаје дуже од четири деценије, обрађује теме из области медицинских наука, посебно социјалне медицине и друштвено-економских односа у здравству.

У часопису се објављују научни и стручни радови који се односе на здравствену заштиту и здравствено стање становништва, затим на организацију рада, пословање и развој здравствене службе, систем квалитета, информатику и менаџмент. Научне и стручне радове у часопису објављују стручњаци различитих профила са научним и другим звањима, академици.

Одржавајући високи квалитет стручних радова и актуелност тема, часопис је у стручној јавности већ стекао пуну афирмацију и углед.

Часопис ''Здравствена заштита'' евидентиран је под бројем YU ISSN 0350-3208 у Библиографији Србије - Серијске публикације. Под овим бројем часопис се води и у Светској бази о серијским публикацијама у Паризу. Чланци из часописа објављују се у Библиографији Србије, а чланци и прилози у серијским публикацијама - Серија Б.

У циљу унапређења квалитета часописа ''Здравствена заштита'', Комора ће у 2014. години, уз генерално одобрење директора Светске здравствене организације, наставити у часопису да објављује изабране преводе текстова из публикација ове Организације, из области којима се бави Комора, финансирати преводе и рецензије текстова.

У 2014. години Комора ће издати најмање 6 бројева ''Здравствене заштите''.

Комора ћеу2014 години у **''Билтену''**, благовремено објављивати прилоге о својим активностима, стручне радове од посебног интереса за здравствене установе из економско-финансијске и правне области, а који се односе на непосредну примену закона, подзаконских аката и других прописа, као и мишљења државних органа и Стручне службе Коморе.

За потребе саветовања, радно стручних састанака и семинара, које ће организовати, Комора ће у „Билтену“ обрадити теме везане за припрему и израду периодичних обрачуна и завршног рачуна, као и друге теме из области радно правних односа, примене колективних уговора и других актуелних тема, обухваћених програмом рада саветовања, радно стручних састанака и семинара.

Стручну припрему ''Билтена'' вршиће Стручна служба Коморе.

У 2014. години, припремиће се и издати најмање 8 бројева ''Билтена''.

Активности Коморе и њених органа и радних тела и у 2014. години, биће транспарентне и доступне чланицама и свим заинтересованима, преко сајта Коморе. Поред најактуелнијих информација о раду Коморе и њених органа и радних тела, као и Стручне службе Коморе, сви заинтересовани ће путем форума на сајту Коморе, моћи да постављају питања из домена рада Коморе и на њих добију одговоре, као и да размењују мишљења и искуства везана за актуелна питања из области рада здравствених установа.

Информисање чланица, али и јавности, о ставовима Коморе заузетим поводом актуелних питања везаних за рад здравствених установа и Коморе, у наредној години вршиће се и путем објављивања саопштења у информативним медијима.

6. Унапређење квалитета и пословања здравствених установа

На основу закљученог Споразума о сарадњи са Министарством здравља Републике Србије, Комора ће у 2014. години давати одговарајуће препоруке и развијати механизме за успостављање система унапређења квалитета рада менаџмента здравствених установа и у том циљу, организовати расправе и дискусије на теме које су од значаја за функционисање и управљање здравственим установама и унапређење квалитета пружених услуга.

Настојећи да постане услужни центар својим чланицама за планирање, обуку и размену практичних знања из области здравственог менаџмента, Комора ће у 2014. години радити на едукацији запослених у здравственим установама из области права, економије, финансија и менаџмента организовањем струковних састанака на којима ће установе размењивати искуства из свакодневног рада.

**7. Међународна активност**

Најзначајнији догађај у 2014. години, везан за међународну активност Коморе, свакако је редован годишњи састанак највиших представника Европског удружења болница – HOPЕ (European Hospital and Healthcare Federation), који ће се одржати у Београду у новембру 2014. године. Чињеница да ће се састанак одржати у Београду, у организацији Коморе здравствених установа Србије, која је придружени члан ове асоцијације, прилика је за размену искустава и заједнички рад на унапређењу здравствених система земаља чланица – HOPЕ.

**II ПЛАН РАДА СТРУЧНЕ СЛУЖБЕ КОМОРЕ**

Стручна служба Коморе ће за потребе органа Коморе и њених радних тела, припремати одговарајуће материјале: анализе, информације, извештаје и др.

Посебне активности биће усмерене на:

1. Припрему информација и образложених предлога потребних за наступање Коморе пред надлежним државним органима, када се ради о изменама закона и других прописа који регулишу област здравствене заштите и здравственог осигурања;
2. Праћење макроекономских параметара битних за финансирање здравства (стопе раста БДП, запослености, инфлације и зарада, кретање курса ЕУР, спољнотрговинског и платног дефицита, степен наплате јавних прихода и сл.);
3. Захтев да се флексибилнијим уговарањем омогући пренамена средстава у оквиру укупне вредности уговора, како се не би ометало редовно пословање установа;
4. Прописивање јасних критеријума за стимулацију здравствених установа и запослених за остварене резултате у раду, како са становишта броја и квалитета пружених услуга, тако и са становишта финансијских резултата;
5. Припрему предлога за доношење норматива кадрова имајући у виду специфичности појединих здравствених установа, посебно у мањим срединама, затим, норматива рада са корективним факторима за разуђене и сеоске општине, стандарда здравствених услуга и предузимање других мера с циљем рационалног коришћења ресурса здравствених установа и обезебеђења доступности здравствене заштите;
6. Припрему предлога, код планирања и праћења извршења планова рада здравствених установа, за одговарајуће измене планско–извештајних табела, с циљем да се кључни подаци о ресурсима здравствене установе, корисницима и пруженим здравственим услугама и др., приказују на начин који ће омогућити јединствену и брзу обраду, као и повезивање тих података са ангажованим кадром и материјално - финансијским средствима;
7. Пружање стручне помоћи здравственим установама у циљу решавања спорних питања из правне и економско-финансијске области, упућивањем на одредбе позитивних прописа и давањем усмених и писаних мишљења;
8. Обављање послова за потребе органа Коморе, везаних, како за припрему седница, вођење записника, израду одговарајућих одлука и закључака и др., тако и за реализацију усвојених одлука и закључака;
9. Унапређење информационог система у циљу једноставније размене података између учесника у систему здравствене заштите, доступности неопходних база података и ефикаснијег рада у установама;
10. Организовање саветовања и радно-стручних састанака за потребе здравствених

установа, нарочито на следеће теме:

* начин и поступак спровођења полугодишњег и коначног годишњег обрачуна припадајуће накнаде са Републичким фондом за здравствено осигурање за 2014 годину;
* попис имовине и обавеза са стањем на дан 31.12.2014. године;
* обрачун амортизације за 2014. годину;
* састављање периодичног извештаја и завршног рачуна за 2014. годину;
* примена системских закона из области здравства, као и других закона и подзаконских аката из правне и економско-финансијске области, који се односе на здравствене установе;
* разматрање нацрта или радних верзија закона, односно подзаконских аката, који су од посебног интереса за здравствене установе;
* актуелни проблеми у примени Посебног колективног уговора за здравствену делатност;
* учешће у припреми одговарајућих модела општих аката која су, на основу нових прописа, здравствене установе дужне да донесу;
* увођење значајних измена у начину финансирања здравствене заштите;
* новине у буџетском рачуноводству.

У извршавању планираних, али и других послова, Стручна служба Коморе ће сарађивати са стручним службама здравствених установа, Министарства здравља, Републичког фонда за здравствено осигурање и других органа и организација.

**III ПОСЕБНЕ НАПОМЕНЕ УЗ ПЛАН РАДА**

Послови и задаци утврђени овим Планом оствариваће се активношћу свих органа Коморе и Стручне службе, као и непосредним ангажовањем чланица Коморе.

Поједини задаци из овог Плана рада извршаваће се у сарадњи са Министарством здравља, Републичким фондом за здравствено осигурање, Институтом за јавно здравље Србије “Др Милан Јовановић – Батут”, као и другим органима и организацијама.

 **СЕКРЕТАР КОМОРЕ ПРЕДСЕДНИК УПРАВНОГ ОДБОРА**

 Драган Морача, дипл. прав. Проф. др Георгиос Константинидис